《雪屋记》
明代·杜琼

吴有儒曰徐孟祥氏，读书绩文，志行高洁，家光福山中。相从而学问者甚夥，其声名隐然于郡国。缙绅大夫游于西山，必造其庐焉。孟祥尝结庐数椽，覆以白茅，不事华饰，惟粉垩其中，宛然雪屋也。既落成，而天适雨雪，遂以“雪屋”名之。范阳卢舍人为古隶以扁之，缙绅之交于孟祥者，为诗以歌咏之，征予为之记。

夫玄冥司令，草木消歇闭塞，成冬之时。天地积阴之气，湿而为雨，寒而为雪，缓缓而下，一白千里，遍覆于山林大地。万物埋没无所见，其生意不几息乎？孰知生意反寓于其中也。故冬至之节，居小雪之后，大雪之前，而一阳已生于五阴之下矣。由是腊中有雪，则来春有收，人亦五疾疹之患。是雪也，非独以其色之洁白为可尚也，盖有生意弭灾之功在焉。太古之人，或巢于木，或处于穴。木处而颠，土处而病也。圣人为屋以居，冀免乎二者之患而已矣，初未尝有后世华侈之饰也。孟祥读书学古，结茅为屋，不事华侈，其古者与？今又济之以雪，岂亦表其高洁之志行也欤？宁独是邪？孟祥之匿于深山而不为世用，穷而在下，如冰雪冱寒之穷冬也；及其以善及人，而有成物之心，其不为果哉者，则又如雪之有生物弭灾之功也。以屋名雪，讵不韪欤？至若启斯屋而观夫雪之态度，则见于诸作者之形容，予不暇多记也。

作者简介：杜琼（1396~1474年），字用嘉，号东原耕者、鹿冠道人，人称东原先生，南直隶苏州府吴县（今江苏苏州市）人。明经博学，旁及翰墨书画皆精。山水宗董源，层峦秀拔，亦工人物。好为诗，其诗于评画尤深。著《东原集》、《耕馀杂录》。洪武二十九生，知府况钟两度推荐，均固辞不出。成化十年卒，年七十九，谥号“渊孝”。